საქართველოს პარლამენტისა სპორტისა და ახალგაზრდულ საქმეთა კომიტეტის თავმჯდომარის, მიხეილ ყაველაშვილის განცხადება - საქართველოს პარლამენტი
საქართველოს პარლამენტისა სპორტისა და ახალგაზრდულ საქმეთა კომიტეტის თავმჯდომარის, მიხეილ ყაველაშვილის განცხადება
მინდა გამოვეხმაურო, გუშინდელ შეხვედრას მთავრობის ადმინისტრაციაში საქართველოს პრემიერ-მინისტრ, ბატონ გიორგი კვირიკაშვილთან.
მოხარული ვარ, მთავრობის გადაწყვეტილების გამო, რომ ჯანსაღი ცხოვრების ხელშეწყობა ხდება უმთავრეს პრიორიტეტულ მიმართულებად ჩვენს ქვეყანაში, განსაკუთრებით იმ ფონზე, რომ საქართველოს პარლამენტის სპორტისა და ახალგაზრდულ საქმეთა კომიტეტი უკვე დიდი ხანია ამ მიზნით მუშაობს სხვადასხვა საერთაშორისო ორგანიზაციასთან, ექსპერტთან და ადგილობრივ სპეციალისტთან ერთად. ჩვენ უკვე მივიღეთ საქართველოს სპორტის და ახალგაზრდულ საქმეთა კომიტეტის სამუშაო სტრატეგია და დაწყებულია მოსამზადებელი სამუშაოები საქართველოში სპორტის და ახალგაზრდული საქმეთა პოლიტიკის ეროვნული სტრატეგიების შესაქმნელად.
ღრმად მწამს, რომ ჩვენი ამ გადაწყვეტილებით მივაღწევთ იმ მიზანს, რომელიც ჯერ კიდევ კომიტეტის სამუშაო პროცესში გამოიკვეთა და რაც გულისხმობს სპორტში ჩართული ჩვენი თანამოქალაქეების რაოდენობის მინიმუმ ორჯერ გაზრდას. ჩვენი გუნდის ერთ-ერთი ამოცანაა, მთელი საქართველოს მასშტაბით შეიქმნას თანამედროვედ აღჭურვილი სპორტული კომპლექსები, რომლებიც ფინანსურად ხელმისაწვდომი იქნება საქართველოს თითოეული მოქალაქისთვის და რომელთა მართვის სტრატეგია იქნება მაქსიმალურად ეფექტიანი. ასევე უმნიშვნელოვანესია, სასკოლო სპორტის რეფორმირება. ჩვენ უნდა შევიმუშაოთ სპეციალური პროგრამები სკოლებში მოსწავლეთა ფიზიკური აღზრდის მიმართულებით.
დარწმუნებული ვარ, საქართველოს პარლამენტის შესაბამისი კომიტეტების, მთავრობის შესაბამისი უწყებების, ადგილობრივი თვითმმართველობების და, რაც მთავარია, საზოგადოების ჩართულობით, ჩვენ შევძლებთ ძალიან დიდ წინსვლას ამ მიმართულებებით, რაც აუცილებლად აისახება ქვეყნის შემდგომ განვითარებაში.